Unión del Pueblo Navarro parlamentu-taldeko Mª Isabel García Malo parlamentariak idatzizko galdera bat egin du (9-15/PES-00066), Nafarroako Gobernuak, “emergentzia sozialekotzat” jo duen egoera bat zuzentzeko, planteatu dituen "emergentziako" zenbait neurriri buruzko informazioa eskatzeko. Hona Nafarroako Gobernuko Eskubide Sozialetako lehendakariordearen erantzuna.

**a) Zer datutan oinarritzen zarete egoera hori emergentziakoa dela esateko? Eta b) Datu horien iturria:**

**Lehena.-** Etxeetan dagoen egoera –eta bereziki pobreziari dagokiona– neurtzeko bide ofiziala *Bizitza Baldintzen Inkesta* da*.* Horretarako bi iturri daude: alde batetik, Estatistikako Institutu Nazionalak (Ekonomia Ministerioa) egiten duena, zeinak Espainiako etxeetatik, oro har, ateratako parametroak erabiltzen dituen, lurraldeen arteko desberdintasunak kontuan hartu gabe eta Espainiako biztanleria osoarentzat pobreziaren atalase bakarra erabiliz; eta, beste aldetik, Nafarroako Estatistika Institutuak (Nafarroako Gobernua) egina, gure erkidegoko egoera bereziari hobeki egokitzen zaiona.

Bi atalase desberdin erabiltzen direnez, pobrezia-tasak ere desberdinak dira, baina horrek eragina du pobreziaren arrisku-tasan bakarrik, eta ez beste adierazle batzuetan, esate baterako, gabezia materialaren edo etxean enplegu maila txikia izatearen adierazleetan. Horrek guztiak AROPE izeneko tasa osatzen du, Europako estatistiketara (EUROSTAT) igortzen dena; eta horri gehitu behar zaio gizarte baten desberdintasun-adierazlea (Gini indizea edo koefizientea), zeinak neurtzen duen ekonomia batean gizabanakoen eta etxeen arteko diru-sarreren banaketa noraino aldentzen den banaketa erabat ekitatibo batetik (0ko Gini indize batek ekitate osoa adierazten du, eta 100eko indize batek inekitate osoa adierazten du).

Orobat, Nafarroako Estatistika Institutuaren arabera, “pobreziaren atalasea” da kontsumo-unitate bakoitzeko urteko diru-sarreren medianaren % 60 (OCDE eskala aldatua), pertsonen banaketa hartuta. Nafarroako Estatistika Institutuak egindako azken Bizitza Baldintzen Inkestak azaltzen du kontsumo-unitate bakoitzeko diru-sarrerak kalkulatzen direla eragiketa hau eginez: etxebizitzako diru-sarrera guztiak zati kontsumo-unitateen kopurua.

**Bigarrena.-** Nafarroako Estatistika Institutuaren Bizitza Baldintzen Inkestako datuetan honako adierazle hauek ditugu:

|  |  |  |  |
| --- | --- | --- | --- |
| **Adierazlea** | **2014** | **2013** | **2012** |
| Gizarte-bazterketaren edo pobreziaren arrisku-tasa | 14,5 | 14,5 | 12,0 |
| Pobreziaren arriskuan | 11,9 | 9,9 | 7,0 |
| Gabezia material larriarekin | 1,2 | 0,6 | 4,1 |
| Lanean intentsitate txikia duten etxeetan bizi direnak (0-59 urte bitartekoak) | 7,5 | 8,0 | 8,0 |

*Unitateak: biztanleriaren portzentajea.*

Alegia, Nafarroako biztanleriaren % 14,5 gizarte-bazterketaren edo pobreziaren arriskuan daude; portzentaje hori 2013koa bezalakoa da, eta 2012koa baino larriagoa. Hiru azpi-adierazleetatik bitan gertatzen da larritze hori, eta bakarrik azkenekoak jotzen du hobera, ziur aski 2014an enpleguan izan zen hobekuntza txikiaren ondorioz.

Edonola ere, nabarmendu behar da 7 nafarretik 1 bazterketaren edo pobreziaren arriskuan dagoela, Estatistikako Institutu Nazionalaren arabera.

**Hirugarrena.-** Kontuan hartzen baditugu Nafarroako Estatistika Institutuak (Nafarroako Gobernua) emandako datuak, egin den azken Bizitza Baldintzen Inkestak adierazten du pobreziaren arrisku-tasa, 2013an Nafarroako etxeetan eskuratutako diru-sarreren arabera kalkulatu dena, % 22,3 dela Nafarroan.

Tasa horrek erakusten du, hasiera batean, Nafarroako etxeen egoerak okerrera egin duela, aurreko urtekoarekin alderatuta, baina ñabardura batekin: Nafarroako Estatistika Institutuak dio azken tasa ezin dela alderatu aurreko urteetako tasarekin, lagina zehazteko sistema aldatu delako. Azken ekitaldian hasi zen erabiltzen Nafarroako Foru Komunitateko errolda geoerreferentziatua, 2014. urteari dagokiona. Beraz, aldaketa metodologikoek aurreko urteetako emaitzekiko haustura ekarri dute, eta, beraz, tasa ezin da alderatu beste urteetako tasarekin.

Oraindik ez dugu eskura 2015eko Bizitza Baldintzen Inkesta (2014ko datuei buruzkoa), baina langabeziaren eta pobreziaren arrisku-tasaren artean korrelazio handia dagoela jakinda, adierazle horretan izan den hobekuntza txikiak pentsarazten digu Nafarroan pobreziaren arriskuan dauden etxeak oraindik portzentaje handia direla, % 22 ingurukoa.

Adinaren araberako banaketari begiratzen badiogu, pobreziaren arrisku-tasa handiena 16 urtetik beherakoei dagokie. Ez dago sexuaren araberako alde nabarmenik, baina emakumeen eta gizonen arteko alde handienak adin handieneko taldean, 65 urtetik gorakoen artean, hain zuzen, agertzen dira.

**POBREZIAREN ARRISKU-TASA ADINAREN ETA SEXUAREN ARABERA**

|  |  |  |  |
| --- | --- | --- | --- |
|  | **Bi sexuak** | **Gizonezkoak** | **Emakumezkoak** |
| Guztira | 22,3 | 22,1 | 23,5 |
| 16 urtetik beherakoak | 29,9 | 29,8 | 30,0 |
| 16 eta 29 urte bitartekoak | 27,7 | 26,9 | 28,6 |
| 30 eta 44 urte bitartekoak | 21,9 | 20,8 | 23,1 |
| 45 eta 64 urte bitartekoak | 18,0 | 17,4 | 18,5 |
| 65 urtekoak eta hortik gorakoak | 19,2 | 14,6 | 22,7 |

*Iturria: Nafarroako Estatistika Institutua- Estatistikaren Koordinazio eta Zabalkunderako Atala* [www.navarra.es/AppsExt/GN.InstitutoEstadistica.Web/informacionestadistica.aspx?R=1&E=3](http://www.navarra.es/AppsExt/GN.InstitutoEstadistica.Web/informacionestadistica.aspx?R=1&E=3)

*Unitateak: pertsonen portzentajea*

Beste alde batetik, zenbaki absolutuetan eta erroldan oinarrituta, datuen arabera **143.152 pertsona** daude pobreziaren arriskuan.

**POBREZIAREN ARRISKUAN DAUDENAK ADINAREN ETA SEXUAREN ARABERA**

|  |  |  |  |
| --- | --- | --- | --- |
|  | **Bi sexuak** | **Gizonezkoak** | **Emakumezkoak** |
| Guztira | **143.152** | **67.410** | **75.742** |
| 16 urtetik beherakoak | 31.731 | 16.235 | 15.497 |
| 16 eta 29 urte bitartekoak | 24.922 | 12.280 | 12.642 |
| 30 eta 44 urte bitartekoak | 33.426 | 16.394 | 17.032 |
| 45 eta 64 urte bitartekoak | 30.405 | 14.970 | 15.436 |
| 65 urtekoak eta hortik gorakoak | 22.668 | 7.532 | 15.136 |

*Iturria: Nafarroako Estatistika Institutua- Estatistikaren Koordinazio eta Zabalkunderako Atala* [www.navarra.es/AppsExt/GN.InstitutoEstadistica.Web/informacionestadistica.aspx?R=1&E=3](http://www.navarra.es/AppsExt/GN.InstitutoEstadistica.Web/informacionestadistica.aspx?R=1&E=3)

*Unitateak: pertsonak*

Nafarroako Bizitza Baldintzen Inkestaren bidez 2013ko datu ekonomikoen arabera kalkulatu den Gini indizeari dagokionez, hori 30,42 izan da (2012koa 28,10 izan zen).

**Laugarrena.-** Horiek horrela, edozein dela ere erabiltzen den iturria, ikusten da Nafarroako biztanleria gizarte-zailtasun handiko egoeran dagoela eta, zalantzarik gabe, hori emergentzia sozialeko egoeratzat jotzen ahal dugula.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2015eko urriaren 23an

Eskubide Sozialetako lehendakariordea: Miguel Laparra Navarro